**A Magyar Infektológiai és Klinikai Mikrobiológiai Társaság 2024. évi Tudományos Pályázata fiatalok részére**

**Kik pályázhatnak?** 40 év alatti klinikus vagy mikrobiológus kollégák, továbbá orvostanhallgatók.

**Milyen legyen a pályamunka?** Az INFEKTOLÓGIA és KLINIKAI MIKROBIOLÓGIA bármely területét érintő, EREDETI, TUDOMÁNYOS MUNKA, vagy későbbi publikációra szánt anyag, illetve előadás leírt változata. Előnyt élvez: önálló kérdésfeltevés, eredeti tudományos vizsgálat, sok beteg bevonásával végzett saját megfigyelések igényes statisztikai elemzése. Elfogadunk a közelmúltban (utóbbi 1 év) megjelent, de a MIFKMT rendezvényein eddig bemutatásra (előadás, poszter) nem került munkákat is. Terjedelme ábrákkal együtt minimum 10, maximum 20 gépelt oldal.

**Hogyan kell pályázni?** A pályaműveket kizárólag online, email csatolmányaként lehet benyújtani, 2024. május 15-ig, Zlinszky Zsuzsa címére: zzsuzsa@dpckorhaz.hu). A PÁLYÁZAT JELIGÉS: a pályaművekben kérjük, hogy tüntessék fel a jeligét, viszont hagyjanak ki minden olyan adatot és információt, amely a szerzőkre és munkahelyükre utal. Az email szöveges részében kérjük a jelige mellett a pontos elérhetőséget is feltüntetni (munkahely megnevezése, címe, telefon, e-mail cím). A jeligéhez tartozó személyazonosság csak a Bíráló Bizottság döntése *után* kerül felfedésre.

**Hogyan történik az értékelés?** A klinikai infektológiai és mikrobiológiai pályázatok egységes rendszerben kerülnek megmérettetésre. A Tudományos Bizottság három tagja az alábbiakat értékeli 1-5 pont adásával (5 a legjobb): **Témaválasztás időszerűsége, Tudományos érték, Alkalmazott módszerek, Eredmények, Formai kritériumok és nyelvezet, stílus.** A helyezések megállapításán túl a Bizottság valamennyi pályamű szerzőjének értékelést küld, amelyben rámutat a munka erényeire és hibáira. Ez a vélemény nem kerül nyilvánosságra, és a fiatal kutató szakmai fejlődéséhez kíván segítséget nyújtani.

**Mit lehet nyerni?** Az ünnepélyes eredményhirdetésre és a pályamunkák bemutatására a Társaság 2024. június 6-i Tudományos Ülésén (Budapest, DPC Díszterem) kerül sor. Az előadásokat nyilvános vita nem követi.

* **1. helyezés:** teljes részvétel (utazás, szállás, regisztráció) a 2025-ös ECCMID-re.
* **2. helyezés:** teljes regisztráció és szállás az 51. MIFKMT Kongresszusra (Székesfehérvár, 2024.09.26-28), *vagy* ingyenes regisztráció (online vagy helyszíni) a 2025-ös ECCMID-re.
* **3. helyezés:** teljes regisztráció és szállás az 51. MIFKMT Kongresszusra (Székesfehérvár, 2024.09.26-28), *vagy* ingyenes regisztráció (online vagy helyszíni) a 2025-ös ECCMID-re.

A Bíráló Bizottság és az Elnökség fenntartja a jogot, hogy – amennyiben a pályamunkák értéke indokolttá teszi – adott évben csak egy személyt díjazzon, vagy egyáltalán ne adjon ki helyezéseket.

**ZÁRADÉK**

A Pályázó a pályamű a pályamű beküldésével

* hozzájárul nevének és helyezésének Tudományos Ülés keretében, ill. a MIFKMT honlapján történő nyilvánosságra hozatalához
* szavatolja, hogy a dolgozat tárgyát képező vizsgálatok, adatgyűjtések a vonatkozó kutatásetikai szabályok maradéktalan betartásával történtek
* elfogadja a Pályázati kiírásban foglaltakat
* elfogadja a Bíráló Bizottság döntését
* elfogadja, hogy 10 perces előadásban bemutatja pályamunkáját a MIFKMT 2023. június 08-ára tervezett tudományos ülésén

**A MIFKMT Vezetősége és a mindenkori Bíráló Bizottság szavatolja**

* hogy a pályázat tartalmával, értékelésével és a szerzők személyével és munkahelyével kapcsolatban minden adatot etikusan, jogszerűen és bizalmasan kezel
* a fenti felsorolt - eredményhirdetéssel kapcsolatos - nyilvános megjelenésen túl bármely a pályázatokra vonatkozó információt csak a pályázó határozott engedélyével és beleegyezésével ad közre

Előre nem látható, és a pályázatokat, nyereményeket illetve az eredmények kihirdetését érintő bármely akadály esetén - a MIFKMT Elnökségének döntése az irányadó. Kérjük, minél többen éljenek a pályázat lehetőségével!

Budapest, 2024. február 13.

dr. Lakatos Botond elnök dr. Kassa Csaba főtitkár